钦定古今图书集成/方舆汇编/职方典/第1261卷 > 《墨池亭记》前人
## 钦定古今图书集成/方舆汇编/职方典/第1261卷 > 《墨池亭记》前人

墨池故在龙阳之净照寺旁，唐金吾长史张旭洗研
处也。旭性不羁，纵酒濡发，书成自以为神，人以“颠”呼
之。其来寓龙阳时不可考。乃李白有“楚人尽道张旭
奇”之句，而旭亦有《桃花溪》诗，似足征也。池至今名不
泯，则以人重乎池，故无亭，亭之自邑侯喻公始。喻公
来令兹邑，孳孳惟教化是先，一以文学饰治，敦士行，
恤民隐，而又其材敏捷挥霍，百废具兴。是亭也，匪直
为观好游憩设也，存古之遗，而因以厉士向学也。夫
士有六艺，书其一尔。韩昌黎尝称旭书如神，不可端
倪，而杜工部亦以“锵锵鸣玉，落落群松”咏之，故品唐
人书称神者，颜鲁公、李监并长史而三耳，池以旭名
亭可也。《矧》等书而上，有能博极典坟，深诣风雅，官玆
土者，讵惜式其闾，旌其里乎？余尝上下千载，有味乎
《三立》之言，德从何施，托之乎文章政事，并足垂远。今
喻公之令龙阳也，和则春风，甘则夏雨，苏凋瘵于军
兴之时，宁缓程期，弗烦令，毋以不急而困吾民。士人
歌颂之，不曰“神君”，则曰“慈母。”旦夕且被征召，去兹邑，
邑人思公，即以公是亭为召伯之棠茇、朱仲卿之“桐
乡”、羊叔子之岘首、欧阳永叔之丰乐醉翁可也。夫旭，
逆旅耳，犹能以书而亭其池，至今矧！公为德于兹邑，
而邑人人飨其利于无穷乎？池以“旭”名，旭且附公之
名而永旭，幸哉。余亦习书，不能望旭之品，亦曾为吏，
不能望喻公之良。道经是亭，有避三舍走矣。